tartuNLP/wikipedia-smugri-20251201 huggingface dataset:
Varhaispaleoliittinen kausi

Varhaispaleoliittinen kausi (noin 2,5 miljoonaa – 200 000 vuotta sitten) on kivikauden ensimmäisen vaiheen, paleoliittisen kauden varhaisin vaihe. Se käsittää ihmiskunnan kehityksen ajan, joka alkoi ensimmäisten kiviesineiden valmistamisesta. Ihmiskunnan kehityksen varhaisten vaiheiden yksi merkittävimmistä paikoista on Olduvain rotko Tansaniassa. Sieltä on löydetty fossiileja suvusta Australopithecus ja siitä erkaantuneesta suvusta Paranthropus sekä merkkejä Homo habiliksen ja Homo erectuksen tekemistä esineistä. Homo habilis teki kivestä muun muassa nyrkki-iskureita. Homo Erectus teki kivestä käsikirveitä ja puusta veistoksia. Homo habilis eli Olduvain kulttuurin aikana. Homo erectus eli Acheulin kulttuurin aikana, noin 40 000 eaa saakka. Varhaispaleoliittisella kaudella eli myös Heidelberginihminen, josta polveutuivat Euroopassa elänyt Neandertalinihminen ja Aasiassa elänyt Denisovanihminen. Varhaisimmat merkit nuotioiden tekemisestä ovat ajalta 700 000 vuotta sitten. Tulisijoista varhisimmat merkit ovat 300 000 vuoden takaa. Tulta käytettiin paitsi ruoan kypsentämiseen, myös viestintään. Olduvain kulttuurin esineitä on löydetty Olduvain rotkon lisäksi useista paikoista itäisestä, keskisestä ja eteläisestä Afrikasta. Vanhin löytöpaikka on Gonassa, Etiopiassa. Tuolloin tehtyjä kivityökaluja käytettiin teurastusvälineinä, kaapimina ja niitä käytettiin myös veitsen tavoin. Acheulin kulttuuri ulottui läpi Afrikan ja Euroopan ja Aasiaan Intiaan saakka. Euroopasta vanhimmat löydöt Acheulin kulttuurin merkeistä ovat peräisin ajalta noin 800 000 vuotta sitten.
Täydelliset vieraat

Täydelliset vieraat on Rike Jokelan ohjaama suomalainen elokuva, joka perustuu Paolo Genovesen ohjaamaan italialaiselokuvaan Salaisuuksien illallinen (Perfetti sconosciuti, 2016). Elokuvan suomalaisena työnimenä oli aikaisemmin Tuntemattomat.
Suomalaisen käsikirjoituksen on kirjoittanut Juha Jokela. Elokuva on tuli ensi-iltaan syyskuussa 2025.
Alkuperäisestä italialaisesta elokuvasta on tehty uusintaversio yli kahdessakymmenessä maassa.
Elokuvassa ystävykset ryhtyvät kesken illanvieton aikuisten totuus tai tehtävä -peliin, jossa paljastetaan kaikki puhelimiin saapuvat puhelut ja viestit.
Ystävyksiä näyttelevät Laura Birn, Hannu-Pekka Björkman, Pirjo Lonka, Malla Malmivaara, Pekka Strang, Joonas Saartamo ja Jani Volanen.
Elokuvan tuottaa Lucy Loves Draman Marko Antila ja Oskari Huttu. Elokuvan levittää elokuvateattereihin Nordisk Film.
Leena Alanen

Leena Mesike Alanen (o.s. Vesterinen, s. 12. marraskuuta 1946 Helsinki) on Jyväskylän yliopiston varhaiskasvatuksen professori emerita, jonka erityisosaamisalueita ovat lapsuuden sosiologia, lapsuudentutkimus, yhteiskuntateoria ja yhteiskuntafilosofia.
Alanen kirjoitti ylioppilaaksi Tampereen Sammon yhteislyseossa 1965, valmistui Helsingin yliopistosta valtiotieteiden kandidaatiksi 1971, Tampereen yliopistosta yhteiskuntatieteiden lisensiaatiksi 1982 ja väitteli Jyväskylän yliopistossa yhteiskuntatieteiden tohtoriksi 1993. Hänen väitöskirjansa nimike on "Modern childhood? Exploring the ”child question” in sociology".
Vakinaisen työuransa Alanen aloitti asuntohallituksen projektitutkijana 1971–1972 ja siirtyi sitten Joensuun korkeakoulun Karjalan tutkimuslaitoksen tuntiassistentiksi, tutkijaksi ja lopulta lehtoriksi 1972–1975. Suomen Akatemian tutkijana hän työskenteli 1976–1978, Tampereen yliopiston tutkijana 1979–1980 ja Suomen Akatemian tutkimusassistenttina 1981–1983. Helsingin yliopiston kansanterveystieteen, erityisesti lääketieteellisen sosiologian väliaikaisena apulaisprofessorina Alanen toimi 1984–1985. Jyväskylän yliopiston palveluksessa Alanen aloitti tutkimusassistenttina 1984–1992, työskenteli sitten lehtorina 1992–1997 ja sai 1995 yliopiston sosiologian, erityisesti lapsuuden sosiologian dosentuurin. Jyväskylän yliopiston varhaiskasvatuksen professorina hän aloitti 2000 ja hoiti tehtävää vuoteen 2013, jolloin jäi eläkkeelle.
Alanen on kirjoittanut ja toimittanut lukuisia tieteellisiä julkaisuja erityisesti lapsuuden sosiologiasta ja varhaiskasvatuksesta.
Al-Inšiqaq

Al-Inšiqaq (, ) on Koraanin 84. suura. Theodor Nöldeken luokituksessa se on "mekkalainen" järjestysnumerolla 29. Suurassa on 25 jaetta. Nimensä se on saanut ensimmäisessä jakeessa olevasta sanasta.
Tulkintoja.
Jae 19 voisi tarkoittaa syntymää, kuolemaa ja ylösnousemusta tai sukupolvien ketjua.
Paul Arizin

Paul Joseph Arizin (9. huhtikuuta 1928 Philadelphia, Pennsylvania – 12. joulukuuta 2006) oli yhdysvaltalainen koripalloilija, pelipaikaltaan pieni laitahyökkääjä. Hän oli pituudeltaan 193-senttimetrinen ja edusti koko NBA-uransa Philadelphia Warriorsia. Arizin valittiin vuonna 1978 Naismith Memorial Basketball Hall of Fameen.
Al-Buruj

Al-Buruj (, ) on Koraanin 85. suura. Theodor Nöldeken luokituksessa se on "mekkalainen" järjestysnumerolla 22. Suurassa on 22 jaetta. Nimensä se on saanut ensimmäisessä jakeessa olevasta sanasta.
Varhaisena suuralla myös suuralle 85 ovat ominaisia lyhyet ja riimitetyt jakeet, elliptinen tyyli ja valat. Suura liittyy myös Koraanin aina läsnä olevaan teemaan maailmanlopusta ja viimeisestä tuomiosta.
Tulkintoja.
Jakeet 4–11 viittaavat ilmeisesti kristittyjen vainoihin, Danieliin leijonien luolassa (Daniel 3) tai Abrahamiin. 
Islamilainen perimätieto liittää ne Jemenissä sijaitsevan Najranin kristittyjen vainoihin 500-luvun alkupuolella. Tämä tulkinta perustuu sanan "al-Ukhdūd" merkitykseen, joka voi olla joko erisnimi tai yleisnimi. Nykyään "al-Ukhdūd" viittaa merkittävään muinaiseen kohteeseen Najrānin keitaalla. "Al-Ukhdūd" ei kuitenkaan ollut alueella sijainneen kaupungin esi-islamilainen nimi, joten se on todennäköisesti otettu käyttöön vasta siinä vaiheessa, kun Koraanissa mainitut "ne, jotka kaivoivat kaivannon' ("Aṣḥāb al-Ukhdūd") alettiin yhdistää Najrānissa marraskuussa vuonna 523 kuningas Josephin surmaamiin kristittyihin. Ibn Hišāmin Sīran mukaan Ḥimyarin kuningas nimeltään Joosef tai dhū Nuwās saapui Najrāniin armeijansa kanssa kutsuakseen kaupungin asukkaat – jotka olivat kristittyjä – kääntymään juutalaisuuteen. Hän antoi heille valittavaksi joko kääntymyksen tai kuoleman. He valitsivat kuoleman. Tämän jälkeen dhū Nuwās käski kaivaa maahan haudan ja surmasi osan heistä tulella, loput miekalla, kunnes uhrien määrä nousi 20 000:een.
Jakeet 21–22 ovat viittaus Koraanin taivaalliseen alkuperäiskappaleeseen.
Rony Jansson

Rony Jene Aleksi Jansson (s. 10. tammikuuta 2004 Espoo) on suomalainen jalkapalloilija, joka edustaa Ruotsin Allsvenskanissa pelaavaa Kalmar FF:ää. 
Jansson on Grankulla IFK:n kasvatti, joka siirtyi Kalmariin kesäkuussa 2022. Hän on myös pelannut Suomen alle 21-vuotiaiden maajoukkueessa.
Ryan McGowan

Ryan James McGowan (s. 15. elokuuta 1989 Adelaide) on australialainen jalkapalloilija, pelipaikaltaan keskuspuolustaja. Hän on pituudeltaan 191-senttimetrinen ja edustaa Skotlannin mestaruussarjassa pelaavaa Livingstonia.
McGowan on pelannut urallaan kotimaansa ja Skotlannin lisäksi Kiinassa, Yhdistyneissä arabiemiraateissa, Englannissa sekä Kuwaitissa. Hän on pelannut 22 ottelua Australian A-maajoukkueessa ja kuului joukkueen kokoonpanoon MM-kilpailuissa 2014 sekä Maanosaliittojen cupissa 2017.
Ivan Franjic

Ivan Frankie Franjic (s. 10. syyskuuta 1987 Melbourne) on australialainen jalkapallovalmentaja ja ammattilaisuransa päättänyt pelaaja, pelipaikaltaan oikea laitapuolustaja. Hän kuului Australian A-maajoukkueen kokoonpanoon MM-kilpailuissa 2014.
Kornwestheim

Kornwestheim on kaupunki Baden-Württembergin osavaltiossa lounaisessa Saksassa. Stuttgartin pohjoispuolella sijaitsevan Kornwestheimin asukasluku on noin 34 000.
Maantiede.
Kornwestheim sijaitsee yhdeksisen kilometriä Stuttgartista pohjoiseen. Kaupunkirakenne ei katkea Stuttgartin ja Kornwestheimin välillä. Etelässä Kornwestheim rajautuu Stuttgartiin.
Historia.
Nykyisen Kornwestheimin alueella on asuttu jo 7 000 vuotta sitten. Asukkaiden alkuperä oli kirjava. Heitä seurasivat keltit ja roomalaiset, joiden jälkeen varhaiskeskiaikana tulivat alemannit ja frankit. Ensimmäinen kirjallinen maininta Kornwestheimista on noin vuodelta 780. Kolmikymmenvuotinen sota oli paikkakunnalle kohtalokas: se menetti keskiaikaisen vaurautensa ja melkein autioitui. Talouselämä sai potkua, kun Kornwestheimista tehtiin kauppala (Marktflecke) 1700-luvun alussa. Salamander-kenkätehtaan perustamisella 1891 oli huomattava vaikutus paikkakunnan ilmeeseen, jota aiemmin hallitsi maatalous. Samoihin aikoihin paikkakunta sai metalliteollisuutta. Väkiluku kasvoi vuoden 1890 noin 2 000:sta vuoden 1931 noin 10 000:een. Niin ikään 1931 Kornwestheim sai kaupunkioikeudet.
Toisesta maailmansodasta Kornwestheim selvisi suhteellisen vähin vaurioin, mutta kärsi siitä huolimatta huomattavia inhimillisiä ja aineellisia menetyksiä. Sodan jälkeen kaupunkia miehittivät ulkomaiden joukot ja kulutustavaroista oli pulaa. Samaan aikaan kaupunkiin muutti pakolaisia idästä, minkä seurauksena vuoden 1953 noin 22 000 asukkaan väestöstä kolmasosa oli muuttanut muualta. Rakennemuutos 1980-luvulla toi pieniä ja keskisuuria yrityksiä suuryritysten tilalle. Kornwestheimin vapaa-ajan viettomahdollisuuksia parannettiin.
Kornwestheimin historiallisia rakennuksia on muun muassa St. Martinin kirkko, joka valmistui 1516 silloisen kyläkeskuksen alueelle. Arkeologisten löytöjen perusteella Kornwestheimin alueella on harjoitettu kristinuskoa jo 600-luvulla.
Talous ja liikenne.
Kornwestheimissa toimivia yrityksiä ovat esimerkiksi maaliruiskuja valmistava SATA GmbH &amp; Co. KG, tukkumyyjä Wilhelm Gienger KG ja autoalan yritys Auto-Blank GmbH &amp; Co. KG. Kornwestheimin rautatieasema, Kornwestheim Personenbahnhof (Kornwestheim Pbf), sijaitsee Stuttgartin paikallisliikenteen (S-Bahn Stuttgart) piirissä. Maantieliikenteen paikallinen pääväylä on Bundesstraße 27. Lähin moottoritie on Bundesautobahn 81 (BAB 81). Se kulkee keskustan länsipuolitse.
Sivistysporvari

Sivistysporvari (saks. "Bildungsbürger") on kaupunkilaista kouluttautunutta yhteiskuntaluokkaa kuvaava termi. Käsite on lähtöisin 1700-luvulta, ja alkuperäisessä merkityksessään se kuvasi saksalaisissa valtakunnankaupungeissa esiintynyttä korkeasti kouluttautunutta yhteiskuntaluokkaa. Sivistysporvaristo muodostui etenkin hallinnon tehtävissä työskentelevistä kauppiassukujen jäsenistä, jotka arvostivat antiikin traditiota, tieteitä, sekä laajaa sivistystä.
Suomessa sivistysporvariaate vaikutti etenkin 1920- ja 1930-lukujen aikana, ja se kytkeytyy erityisesti tuon ajan kokoomuspuolueeseen. Sivistysporvarillista aatetta kuvasivat isänmaallisuus, uskonnollisuus ja bolševismin vastaisuus. Aate oli luonteeltaan konservatiivinen. Se suhtautui varauksella sosiaalisiin uudistuksiin ja usein myös demokratiaan tai ainakin vasemmiston poliittiseen toimintaan. Suhtautuminen kansainvälisyyteen oli kahtalaista: toisaalta sivistysporvaristoa leimasi nationalismi, mutta toisaalta se myös haki vaikutteita eurooppalaisesta sivistyneistöstä.
Sivistysporvarillinen aate hiipui Suomessa noin 1960-luvulta alkaen. Tuolloin taloudellinen eliitti erkani kulttuurieliitistä, ja kulttuurieliitti alkoi yhä enemmän samaistua vasemmistolaisiin arvoihin. Samassa yhteydessä myös perinteiset porvarilliset arvot jäivät poliittisessa keskustelussa taka-alalle.
Nykykeskustelussa termiä sivistysporvari käytetään etenkin koulutuspoliittisessa keskustelussa, jossa sivistysporvarilla voidaan tarkoittaa myönteisesti koulutukseen suhtautuvaa oikeistopuolueen edustajaa. Tunnetuimmista suomalaisista poliitikoista esimerkiksi Petteri Orpo on luonnehtinut itseään sivistysporvariksi. Myös Wille Rydman on käynyt keskustelua käsitteestä ja myös tuonut esiin perinteiseen sivistysporvarilliseen aatteeseen kytkeytyviä kantoja, joskaan hän ei itseään kyseisellä termillä nimitä. 
Nykyään sivistysporvarin käsitteeseen suhtaudutaan usein kriittisesti. Professori Vesa Vareksen mukaan sivistysporvari on nykykeskustelussa vanhentunut määre, sillä taiteellisesti ja tieteellisesti sivistynyt hyvin toimeen tuleva eliitti välttelee sitoutumista tämän kaltaisiin määrittelyihin. Kielitieteilijä ja dosentti Ilona Herlin puolestaan pitää käsitettä arkikielelle vieraana. Poliitikko Wille Rydmanin mukaan sivistysporvarin käsite on nykykeskustelussa lähinnä vasemmiston omaksuma tapa kuvata niitä keskustaoikeistolaisia poliitikkoja, jotka suhtautuvat myönteisesti vasemmistolaisiin kantoihin.
Harri Hedgren

Harri Juhani Hedgren (s. 17. huhtikuuta 1959 Helsinki) on suomalainen kilpapyöräilijä.
Hedgren edusti Suomea Los Angelesin olympialaisissa 1984. Hän kilpaili 190 kilometrin maantieajossa mutta keskeytti ajettuaan kolme neljäsosaa matkasta. Maailmanmestaruuskilpailuissa hän sijoittui ratapyöräilyssä 4 kilometrin joukkuetakaa-ajossa 17:nneksi vuonna 1982 sekä maantieajossa henkilökohtaisessa maantieajossa 106:nneksi samana vuonna. Vuoden 1983 MM-kilpailujen maantieajossa hän keskeytti. Hän voitti joukkuemaantieajossa Pohjoismaiden-mestaruuden vuonna 1982.
Helsingin Työväen Pyörä-Veikkoja edustanut ”Hege” Hedgren voitti Suomen-mestaruuden ratapyöräilyn pisteajossa vuosina 1980 ja 1982 sekä maantiellä tempoajossa vuonna 1980. Vuonna 1985 Hedgren voitti kolmipäiväisen Tervaetapin.
Tittara

Tittara on järvi Lappeenrannassa Etelä-Karjalassa. Se sijaitsee kuusitoista kilometriä Lappeenrannan keskustasta lounaaseen. Sen pinta-ala on noin 32,2 hehtaaria.
Maantiede.
Tittaran pohjoisimman osan muodostaa noin 450 metriä pitkä lahti. Sen eteläpuolella järvi levenee. Itärannalla sijaitsee Tittaraniemi ja Pottikylä. Rautatie erottaa järven eteläistä osaa. Tittaran etelärannalla kohoaa Kalmastonkalliot (yli 85 metriä merenpinnan yläpuolella).
Tittaraan laskee pohjoisesta Kylkiäinen-järveltä (59,7 metriä mpy) Pulloja, jonka pituus on noin 400 metriä. Lännestä Pulsanlammelta (55,0 metriä mpy) laskee Ämmälänjoki. Tittaran ja Pulsanlammen välisen maaston korkein kohta on noin 90 metriä mpy. Tittara laskee Vilajokea etelään.
Tittara (08.004.1.001) kuuluu Tittaran valuma-alueeseen (08.004), joka on kolmannen jakovaiheen vesistö Vilajoen vesistössä (08). Tittara on kolmanneksi laajin valuma-alueensa 15:stä vähintään hehtaarin laajuisesta vakavedestä. Laajin on Vilkjärvi.
Brösarp

Brösarp on taajama Tomelillan kunnassa Skånen läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 721 asukasta.
Onslunda

Onslunda on taajama Tomelillan kunnassa Skånen läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 446 asukasta.
Smedstorp

Smedstorp on taajama Tomelillan kunnassa Skånen läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 415 asukasta.
Lunnarp

Lunnarp on taajama Tomelillan kunnassa Skånen läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 314 asukasta.
Spjutstorp

Spjutstorp on taajama Tomelillan kunnassa Skånen läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 213 asukasta.
Skåne-Tranås

Skåne-Tranås on taajama Tomelillan kunnassa Skånen läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 252 asukasta.
McLaren MCL39

McLaren MCL39 on Formula 1 -talli McLarenin käyttämä auto kaudella 2025. Autolla kilpailevat Lando Norris ja Oscar Piastri.
Ferrari SF-25

Ferrari SF-25 on Formula 1 -talli Ferrarin käyttämä auto kaudella 2025. Autolla kilpailevat Charles Leclerc ja Lewis Hamilton.
Jydske Vestkysten

Jydske Vestkysten on tanskalainen päivittäin ilmestyvä alueellinen sanomalehti, jonka kotikunta on Esbjerg. Lisäksi sillä on yhdeksän paikallistoimitusta.
Red Bull Racing RB21

Red Bull Racing RB21 on Formula 1 -talli Red Bullin käyttämä auto kaudella 2025. Autolla kilpailevat Max Verstappen, Liam Lawson ja Yuki Tsunoda.
Geneettinen kytkentä

Geneettinen kytkentä eli perinnöllinen kytkentä () tarkoittaa samassa kromosomissa lähellä toisiaan sijaitsevien geenien tai muiden DNA-jaksojen taipumusta periytyä yhdessä. Mitä lähempänä toisiaan geenit ovat, sitä todennäköisemmin ne periytyvät yhdessä. Geenejä, jotka todennäköisesti periytyvät yhdessä, kutsutaan kytkeytyneiksi geeneiksi. Eri kromosomeissa sijaitsevat geenit eivät ole koskaan kytkeytyneitä, eivätkä samassa kromosomissa sijaitsevat geenit ole välttämättä aina kytkeytyneitä, jos ne sijaitsevat riittävän kaukana toisistaan.
Meioosin eli sukusolujen tumanjakautumisen aikana tiiviisti kytkeytyneiden geenien välillä on vähemmän tilaa tekijäinvaihdunnalle, mikä vähentää rekombinaation todennäköisyyttä alueella ja siten geenien erkaantumista. Kytkeytyneet geenit eivät noudata Gregor Mendelin havaitsemaa vapaan yhdistymisen sääntöä.
Mercedes-AMG F1 W16 E Performance

Mercedes-AMG F1 W16 E Performance on Formula 1 -talli Mercedeksen käyttämä auto kaudella 2025. Autolla kilpailevat Andrea Kimi Antonelli ja George Russell.
Information (lehti)

Information on tanskalainen päivälehti, joka perustettiin alun perin toisen maailmansodan aikaisen vastarintaliikkeen uutistoimistoksi. Toimitukselliselta linjaltaan se on vasemmistolainen. 
Lehden pitkäaikaisena päätoimittajana toimi vuosina 1945–1980 Børge Outze.
Aston Martin AMR25

Aston Martin AMR25 on Formula 1 -talli Aston Martinin käyttämä auto kaudella 2025. Autolla kilpailevat Fernando Alonso ja Lance Stroll.
Ingombota

Ingombota on kunta () ja suurkaupunki Luandan kaupunginosa Angolan länsiosassa. Se oli aiempi kaupunkipiiri (Distrito urbano da Ingombota), joka vuoden 2024 aluehallinnollisessa uudistuksessa sai itsenäisen kunnan aseman ja nimettiin Luandan maakunnan hallintokeskukseksi. 
Ingombota käsittää Luandan historiallisen, hallinnollisen ja kaupallisen ydinkeskustan. Sen kunnallisten toimintojen organisoinnista annettiin oma säädöksensä vuoden 2024 lopulla.
Alpine A525

Alpine A525 on Formula 1 -talli Alpinen käyttämä auto kaudella 2025. Autolla kilpailevat Jack Doohan, Pierre Gasly ja Franco Colapinto.
Daniela Owusu

Daniela Owusu on suomalainen julkisuuden henkilö.
Owusu on kotoisin Kirkkonummelta. Hänet valittiin ensimmäisenä tummaihoisena Suomen Luciaksi 14. marraskuuta 2024 kymmenen ehdokkaan joukosta. Valinta johti rasistiseen kampanjaan ghanalaistaustaista Owusua vastaan. Hänelle ja hänen läheisilleen alettiin laajamittaisesti lähettää aggressiivisia viestejä 13. joulukuuta 2024 tapahtuneen Luciaksi kruunaamisen jälkeen. Vihamielistä kirjoittelua ja muiden kannustamista siihen harjoitettiin X:ssä, Tiktokissa, Ylilaudalla, Instagramissa ja Facebookissa.
Vihakampanjasta uutisoitiin 14. joulukuuta 2024 "Hufvudstadsbladetissa". "Helsingin Sanomien" uutisointi toi aiheelle kansainvälistä näkyvyyttä, ja rasistisen kirjoittelun intensiivisyys kasvoi. Asiasta uutisoi ulkomailla muun muassa "The Guardian". Yhdenvertaisuusvaltuutettu ilmoitti 17. joulukuuta 2024 vihakampanjan olevan tutkinnan kohteena, koska sitä epäiltiin masinoiduksi. Helsingin poliisin ilmoitettiin 19. joulukuuta 2024 aloittaneen rikostutkinnan. Yle teki vihakampanjasta oman selvityksensä ja kävi läpi yli tuhat julkaisua. Tutkija Severi Hämäri analysoi osan aineistosta ja piti monien kommenttien tarkoituksena provosoimista sekä aggressiivisen ilmapiirin luomista. Osassa Owusuun kohdistetuista kirjoituksista viitattiin salaliittoteoreettiseen uskomukseen väestönvaihdosta. Pääministeri Petteri Orpo pahoitteli tapahtunutta.
Owusu osallistui "The Voice of Finland" -ohjelmaan vuonna 2025 Dani &amp; Ellen -duossa, jossa hänen kanssaan lauloi Ellen Urban. Owusu oli aiemmin osallistunut ohjelmaan vuonna 2021.
Børge Outze

Børge Outze (18. maaliskuuta 1912 Odense – 27. kesäkuuta 1980 Sundby) oli tanskalainen toimittaja, joka toimi "Information"-lehden päätoimittajana vuosina 1945–1980. Hän kirjoitti uransa aikana noin 5 000 pääkirjoitusta. Outze kirjoitti myös neliosaisen historiateoksen "Danmark under Den anden Verdenskrig" (1962–1968).
Haas VF-25

Haas VF-25 on Formula 1 -talli Haasin käyttämä auto kaudella 2025. Autolla kilpailevat Esteban Ocon ja Oliver Bearman.
Racing Bulls VCARB 02

Racing Bulls VCARB 02 on Formula 1 -talli Racing Bullsin käyttämä auto kaudella 2025. Autolla kilpailevat Isack Hadjar, Yūki Tsunoda ja Liam Lawson.
Williams FW47

Williams FW47 on Formula 1 -talli Williamsin käyttämä auto kaudella 2025. Autolla kilpailevat Alexander Albon ja Carlos Sainz.
Al-Šuruq

Al-Šuruq (, ’auringonnousu’) on Egyptin luetuimpia sanomalehtiä. Se on perustettu vuonna 2009 ja ilmestyy päivittäin.
Sauber C45

Sauber C45 on Formula 1 -talli Sauberin käyttämä auto kaudella 2025. Autolla kilpailevat Gabriel Bortoleto ja Nico Hülkenberg.
Roar Uthaug

Roar Uthaug (s. 25. elokuuta 1973 Lørenskog) on norjalainen elokuvaohjaaja. Hänen ohjaamansa katastrofielokuva "Bølgen" (2015) voitti parhaan elokuvan Amandan. Vuonna 2018 Uthaug ohjasi "Tomb Raiderin".
Milja Salovaara

Milja Maaria Salovaara (s. 1972 Helsinki) on suomalainen lavastaja ja pukusuunnittelija. Hän sai vuonna 2010 parhaan visuaalisen suunnittelun Hedda-palkinnon työstään Henrik Ibsenin näytelmän "Kansanvihollinen" tuotannossa Trøndelagin teatterissa. Palkintoperusteluiden mukaan hänen lavastuksensa oli sekä yksinkertainen että monikerroksinen, tarjoten näyttelijöille uusia ulottuvuuksia ilman, että se vei huomiota pois tekstistä.
Salovaara opiskeli Accademia di Belle Arti di Veneziassa Italiassa. Hän on työskennellyt muun muassa Svenska Teaternissa, Tampereen Teatterissa, Det Norske Teatretissa ja Norjan kansallisteatterissa. Salovaara on osallistunut hankkeisiin myös Ruotsissa ja Venäjällä. Hän asuu Oslossa.
Salovaara vastannut lavastuksesta ja/tai puvustuksesta noin 80 teatterituotannossa. Salovaara on ollut mukana monissa merkittävissä tuotannoissa, kuten "Barabbas" (Sirius Teatern, 1995), "Suljetuin ovin" (Svenska Teatern, 1995), "Äiti ja lapsi" (Svenska Teatern, 2001) ja "Nukkekoti" (Tampereen Teatteri, 2002). Hän on työskennellyt muun muassa Teatret Vårtissa, Riksteatretissa, Rogaland Teaterissa ja Trøndelag Teaterissa. Viimeisimpiin tuotantoihin kuuluvat "Jordmor på jorda" (2025), "Kongen av Veøy" (2024), "Dødsdansen" (2024) ja "Romeo ja Julia" (2023).
Salovaara on vastannut lavastuksesta myös draamaelokuvassa "Ruusutarha" (1997) sekä lyhytelokuvissa "Huuto" (1995) ja "Ampiaispaini" (2001). Lisäksi hän toimi "Ampiaispaini"-elokuvan pukusuunnittelijana.
Auguraculum

Auguraculum oli antiikin aikainen ennustuspaikka Rooman kaupungissa Italiassa. Se sijaitsi alun perin Capitolium-kukkulan pohjoisemman huipun Arxin itärinteessä.
Auguraculum oli avoin pyhitetty paikka ("templum"), josta otettiin julkiset "auspiciat" eli enteet sen jälkeen, kun Capitoliumista oli tullut osa Roomaa. Tämän avoimen tilan keskellä oli olkikattoinen lintujen tarkkailijan maja, joka säilytettiin alkuperäisessä muodossaan ainakin keisari Augustuksen aikaan asti. Auguraculum yhdistetään Santa Maria in Aracoeli -kirkon puutarhasta löydettyihin suorakulmaisen tasanteen jäännöksiin.
Paulus Diaconuksen väite, jonka mukaan Auguraculum olisi ollut muinainen nimi itse Arxille, on todennäköisesti virheellinen. Augustus siirsi Auguraculumin Palatiumille, ja 300-luvulla kirjoitettu "Notitia urbis Romae" mainitsee sen Palatiumin alueen yhteydessä nimellä "Auguratorium".
Caprae palus

Caprae palus (myös "Capreae palus"; ) oli allas tai suo antiikin Rooman kaupungissa Italiassa. Se sijaitsi Campus Martiuksella.
Caprae paluksen oletetaan ulottuneen Campus Martiuksen matalimmasta osasta, Pantheonin alueelta, kohti Tiberiä, mutta sen tarkkoja rajoja ei voida enää määrittää. Se tulisi mahdollisesti sijoittaa jonnekin Aedicula Caprarian ja Vicus Caprariuksen suuntaan. Joskus se on yritetty sijoittaa Via Nomentanan läheisyyteen, mutta tämä on varmuudella virheellinen tulkinta.
Roomalaisessa mytologiassa kerrotaan, että Romulus katosi Caprae paluksella roomalaisten näkyvistä ja nousi taivaaseen.
Catuksen lähde

Catuksen lähde () oli lähde antiikin Rooman kaupungissa Italiassa. Se sijaitsi Quirinalis-kukkulan länsirinteessä lähellä Porta Salutarista, ja sai nimensä jostakusta Catuksesta. Lähteen katsotaan olevan sama, joka sijaitsee Palazzo San Felicen sisäpihalla lähellä Quirinalen palatsia, ja tunnetaan nimellä "Acqua di San Felice". Catuksen lähteestä sai alkunsa Petronia-puro ("Petronia amnis").
Petronia amnis

Petronia () oli puro antiikin Rooman kaupungissa Italiassa. Se sai alkunsa Catuksen lähteestä ("Cati fons") Quirinaliksen länsirinteestä ja virtasi Campus Martiuksen halki Tiberiin.
Catuksen lähde tunnistetaan nykyään yleensä lähteeksi, joka sijaitsee Quirinalen palatsin viereissä olevan Palazzo San Felicen sisäpihalla, lähellä antiikin ajan Porta Salutarista. Petronian puron oletetaan kulkeneen nykyisen maanalaisen kanavan linjaa pitkin nykyisen Piazza Venezian poikki lounaaseen ja siitä länteen Pompeiuksen portiikin ("Porticus Pompeianae") itäpäähän. Tämän jälkeen sen reitti on epävarma. Ei ole selvää, kääntyikö se Aqua Sallustianaan yhdistyttyään etelään ja virtasi jokeen Tiberin saaren kohdalla, vai jatkoiko se länteen Pompeiuksen portiikin alitse ja virtasi Tiberiin lähellä Navaliaa.
Puron merkitys oli siinä, että se muodosti kaupungin "auspiciumien" rajan ja velvoitti virkamiehet ottamaan "auspicium peremne" -nimellä tunnetut enteet aina, kun he ylittivät puron johtaakseen "comitia centuriata" -kokouksia Campus Martiuksella.
Kalle Wallius

Kalle Erik Juhani Wallius (s. 2. tammikuuta 2003 Helsinki) on suomalainen jalkapalloilija, joka edustaa Tampereen Ilvestä.
Wallius on HPS:n kasvatti, joka pelasi juniorivuosinaan myös HJK:ssa ja italialaisessa Bolognassa. Pelattuaan kaksi kautta norjalaisessa IK Startissa Wallius siirtyi kesällä 2024 lainaan IFK Mariehamniin. Tammikuussa 2025 hän teki kahden vuoden sopimuksen Ilveksen kanssa.
Beth Moore

Wanda Elisabeth ”Beth” Moore (o.s. Green, s. 16. kesäkuuta 1957 Green Bay, Wisconsin) on yhdysvaltalainen evankelista, kirjailija ja Raamatun opettaja. Moore tunnetaan erityisesti naisten hengellisen kasvun tukemisesta. Moore perusti vuonna 1994 Living Proof Ministries -järjestön, joka keskittyy Raamatun opetukseen ja kristilliseen elämään.
Moore on kirjoittanut useita suosittuja kristillisiä kirjoja ja Raamatun tutkimusmateriaaleja, kuten "Believing God" ja omaelämäkerran "All My Knotted-Up Life". Hän on ollut aktiivinen keskusteluissa kirkon sisäisistä ongelmista, kuten seksuaalisesta hyväksikäytöstä, ja kritisoinut evankelikaalisen liikkeen poliittisia suuntauksia.
"Newsmax" nimesi Mooren 100 vaikuttavimman evankelisen joukkoon Yhdysvalloissa vuonna 2017. Vuonna 2021 Moore erosi Eteläisestä baptistikonventiosta ja liittyi Pohjois-Amerikan anglikaanikirkkoon.
Mamadou Barry (muusikko)

Mamadou Aliou Barry (1947 Kindia, Guinea – 25./26. heinäkuuta 2022 Ranska) oli guinealainen laulaja-lauluntekijä, lyömäsoittaja, huilisti ja saksofonisti.
Barryn isä oli muusikko Mamadou Oury Barry. Barry sai musiikkiopetusta isältään ja pääsi rumpaliksi Ballets de Guinée -kokoonpanoon. Hän tutustui puhallinsoittimiin martiniquelaisen klarinetisti Honoré Copén opastuksella ja sai musiikin teorian opetusta pohjoiskorealaiselta opettajalta. Barry sai kosketuksen son montuno -musiikkiin matkustettuaan Kuubaan. Hän aloitti pian tämän jälkeen oman musiikkinsa tekemisen. Barry alkoi vuonna 1966 johtaa Ahmed Sékou Tourén tukemaa big bandia Kaloum Star. Tämän jälkeen hän johti Gombo Jazzia, joka esiintyi säännöllisesti Conakryssa. Varsinkin Barry tuli tunnetuksi Bembeya Jazz National -orkesterista.
Barry esiintyi sittemmin vaihtelevien kokoonpanojen kanssa klubeilla Conakryssa, muualla Afrikassa ja Euroopassa. Vuonna 2005 ilmestyi hänen ensimmäinen sooloalbuminsa "Niyo". Siinä on vaikutteita mandingojen musiikista, afrokuubalaisesta musiikista ja yhdysvaltalaisesta jazzista. Levyllä esiintyy myös laulaja Sia Tolno. Barry sovitti vuonna 2008 Les Amazones de Guinéen albumin "Wamato", jolla hän myös soittaa saksofonia. Vuonna 2016 ilmestyi Barryn toinen sooloalbumi "Tankadi", jossa on aiempaa enemmän jazz- ja afrobeatvaikutteita. Se nauhoitettiin livenä Le Rocher de Palmerissa Cenonissa. Levyllä esiintyy Barryn Afro Groove Gang -yhtye.
Barry toimi Guinean muusikkojen ja esiintyjien liiton (AMIG) pääsihteerinä. Hän kuoli heinäkuussa 2022 viettäessään lomaa Ranskassa.
Mamadou Barry

Mamadou Barry on seuraavien henkilöiden nimi:
Les Tambours de Brazza

Les Tambours de Brazza on brazzavillenkongolainen yhtye, joka perustettiin vuonna 1991. Sen keulahahmona on toiminut Émile Biayenda.
Les Tambours de Brazza on tehnyt levytyksiä muun muassa Buda Musiquelle. Ngomarumpujen ja rumpusetin lisäksi kokoonpanoon on kuulunut basso, kitaroita ja laulajia. Les Tambours de Brazza on esiintynyt maailmanmusiikkifestivaaleilla muun muassa Ranskassa, Saksassa ja Alankomaissa. Yhtye on kiertueillaan vieraillut myös Pohjois-Afrikassa, Japanissa ja Hongkongissa. Vuonna 2013 Les Tambours de Brazza esiintyi Womexissa kymmenhenkisellä kokoonpanollaan.
Priscilla Shirer

Priscilla Shirer (o.s Evans, s. 31. joulukuuta 1974 Dallas, Texas) on yhdysvaltalainen kirjailija, motivaatiopuhuja, näyttelijä ja kristillinen evankelista. Shirer on tunnetaan erityisesti kristilllisestä palvelutyöstään opetusten, kirjoitusten ja elokuvaesiintymisten kautta.
Shirer on puhunut ympäri Yhdysvaltoja kirkoissa ja muissa tapahtumissa, muun muassa Lifeway Christian Resourcesin tukemassa ”Going Beyond” -konferenssissa ja ”Deeper Still The Event” -tapahtumassa yhdessä Beth Mooren ja Kay Arthurin kanssa. Shirer on kirjoittanut useita kirjoja, muun muassa "He Speaks to Me: Preparing to Hearing from God".
"Newsmax" nimesi Shirerin 100 vaikuttavimman evankelisen joukkoon Yhdysvalloissa vuonna 2017.
Ura.
Dallasista kotoisin oleva Priscilla varttui hyvin Raamatun parissa, koska hänen isänsä oli pastori Oak Cliff Bible Fellowship -seurakunnassa. Houstonin yliopistossa opiskellessaan hän oli harjoittelijana kristillisellä radioasemalla. Pian kuuntelijat soittivat asemalle ja pyysivät Priscillaa puhumaan heidän raamattututkimusryhmiinsä ja muihin tilaisuuksiinsa.
Valmistuttuaan hän aloitti maisterintutkinnon suorittamisen Dallasin teologisessa seminaarissa. Pian hänet kutsuttiin vetämään viikoittaista raamattututkimusta Zig Ziglar Corporationissa ja sitten liittymään sen puhujatiimiin.
Priscilla on työskennellyt CBS:lle itsenäisenä yrittäjänä ja juontanut paikallista televisio-ohjelmaa. Viime aikoina hän on keskittynyt pelkästään kristilliseen palvelutyöhön. Priscilla kutsuu Anne Graham Lotzia, evankelista Billy Grahamin tytärtä, mentorikseen palvelutyössä.
Perhe.
Shirer on dallasilaisen megakirkon pastorin Tony Evansin tytär. Hänen nuorempi veljensä on kristitty laulaja-lauluntekijä Anthony Evans Jr.
Risto Rautioaho

Risto Heikki Rautioaho (s. 5. marraskuuta 1945 Oulainen) on suomalainen materiaalitekniikan tutkija ja metalliopin emeritusprofessori.
Risto Rautioaho syntyi maanviljelijä Reino Henrikki Rautioahon ja Jenny Eriika Lampelan perheeseen. Hän avioitui 1974 merkonomi Aulikki Sipilän kanssa. Rautioaho tuli ylioppilaaksi Oulaisten yhteiskoulusta 1964 ja valmistui Oulun yliopistosta diplomi-insinööriksi 1969 ja tekniikan lisensiaatiksi 1974. Tekniikan tohtoriksi hän väitteli siellä 1981 tutkimuksella "Calculation of energies of defects in metals from effective potentials". Rautioaho oli Oulun yliopistossa assistentti 1969–1976, yliassistentti 1976–1990 ja metalliopin professori 1990–2004. Hän on julkaissut noin 80 tieteellistä artikkelia materiaalitekniikan alalta.
C’est la vie

C’est la vie (ranskaa, ”se on elämää” tai ”sellaista on elämä”) on ainakin seuraavien musiikkikappaleiden nimi:
Paul Lindholm

Paul Lindholm (s. 18. syyskuuta 1970) on suomalainen jalkapalloilija, pelipaikaltaan hyökkääjä. Hän pelasi Veikkausliigassa pietarsaarelaisen FF Jaron joukkueessa kausina 1991–1993 ja 1996–1998. Kaudella 1992 hän teki 33 ottelussa 12 maalia ja oli koko liigan maalintekijätilastossa jaetulla seitsemännellä sijalla. Kausina 1994–1995 Lindholm edusti norjalaista SK Vard Haugesundia.
Lindholm kuului myös Suomen U21-maajoukkueeseen, mutta ei pelannut koskaan A-maajoukkueessa. Lindholm pelasi FF Jarossa 145 ottelua ja teki 26 maalia. Hänen parhaat kautensa olivat 1992, jolloin hän teki 12 maalia, ja 1991, jolloin hän teki 5 maalia. Lindholm pelasi uransa aikana yli 10 500 minuuttia. Lindholm pelasi uransa aikana mm. Antti Muurisen valmentamana.
Kaikki tiet joita kuljin

Kaikki tiet joita kuljin on suomalaisen laulaja-lauluntekijä Anssi Kelan sooloalbumi, joka julkaistiin 7. maaliskuuta 2025.
Anssi Kela soitti itse albumille kaiken lukuun ottamatta jousisoittimia ja paria irtoraitaa. Laulajina vierailevat Janna kappaleella ”Itsestäänselvää” ja Kelan tytär Rosa Kela (taiteilijanimellä Rosa Ruu) kappaleella ”Neljäs huhtikuuta”.
Aiemmin itse laulunsa sanoittanut Kela teki tätä levyä varten sanoituksia yhteistyössä Mariskan, Kaisa Korhosen ja Maija Vilkkumaan kanssa. Sanoituksista muutama valikoitui mukaan albumille kuten "Heitä varovaisuus tuleen" ja "Kaikesta puolet saat".
Kaikki kappaleet ovat Anssi Kelan tuottamia, paitsi "Heitä varovaisuus tuuleen" jonka Anssi Kela tuotti yhdessä Väinö Walleniuksen kanssa
Vastaanotto.
Aki Nuopponen kirjoittaa Soundi-lehden viiden tähden arvostelussa Kelan tehneen albumin, joka "loistaa hekumallista irrottelevuutta, joka tarttuu kuulijaan heti", jonka kappaleet "soivat kirkkaan kasaristi kuin Bruce Springsteen tai Duran Duran".
Helsingin Sanomien arvostelija Arttu Seppänen luonnehtii kahden tähden arviossaan albumia 1980-luvun nostalgian voimalla kulkevana julkaisuna: "on kuin napsauttaisi helpon ja turvallisen Classic Rock FM:n päälle autoradiosta." Seppäsen mukaan albumilta "puuttuu persoonallisuutta ja särmää" ja "liki joka laulusta tulee mieleen ilmeinen ja aika mielikuvitukseton referenssibiisi", eikä jätä levykanttakaan rauhaan: "Kela poseeraa julkisuudesta tutun Ritari Ässä -autonsa kanssa tien varrella kuin tekoälyn suunnittelemassa kansikuvassa". Anssi Kela reagoi Seppäsen kritiikkiin Instagram-tilillään "Kas! Tervetuloa, Arttu!" ja jatkaa:Seppäsen argumentti on, että albumi perustuu turvalliseen nostalgiaan, ja jatkuviin viittauksiin 80-luvulta. Tämä on totuus. Nostalgia on polttoaineeni. Minulla ei ole kiinnostusta yrittää olla visionääri ja suunnannäyttäjä, se on nuorempien tekijöiden hommaa. Haluan vain tehdä musiikkia, josta itse eniten tykkään.
Kasarisoundi on musiikillinen kotini. En edes kuuntele juurikaan muuta kuin kasarimusaa. Lopetin uuden musiikin aktiivisen seuraamisen kymmenisen vuotta sitten, kun tajusin, ettei se enää koskettanut minua. Soittelen nyt öisin olohuoneen nurkassa seiskatuumaisilta kasarihittejä. Tanssimme vaimon kanssa mahdollisimman typerän näköisillä liikkeillä. Koira on kummissaan. Parhaita hetkiä.
Nostalgiaan uppoaminen voi tuntua väsyneeltä, mutta minulle se on turvapaikka. Eskapismia pimenevästä maailmasta. Sitä haluan tarjota myös levylläni: helposti lähestyttävää musiikkia, joka ottaa syliin, ja paijaa kuulijaa. En ole se tyyppi, joka repii rikki ja haastaa, vaan se, joka kysyy, että muistatko Duran Duranin ja Cyndi Lauperin?
Mats Lillhannus

Mats Lillhannus (s. 1972 Mustasaari) on Turussa asuva varhaismusiikkiin erikoistunut laulaja, musiikkikirjailija, toimittaja ja äänitysteknikko.
Lillhannus on valmistunut musiikkitieteen maisteriksi Åbo Akademista vuonna 2001, ja hän on opiskellut laulua Veikko Kiiverin ja Evelyn Tubbin johdolla. Alun perin jazztrumpetistina tunnettu Lillhannus siirtyi lauluun ja aloitti tenorin ammattiuran vuonna 2001. Hän on esiintynyt barokkiteoksissa ja perustanut useita yhtyeitä, kuten Camerata Aboensis ja Giardino Novo. Lillhannus on myös musiikkitieteilijä, joka on julkaissut renessanssiajan nuottijulkaisuja ja toimittanut ohjelmatekstejä musiikkijuhlille. Hän on viime aikoina keskittynyt äänitystekniikkaan, erityisesti vokaalimusiikkiin.
Lillhannus on jäsen kansainvälisissä kokoonpanoissa, kuten Apollo's Noyse ja Ensemble Petraloysio. Hänen solistinen repertuaarinsa sisältää J.S. Bachin, Händelin ja Buxtehuden teoksia.
Eevahenna Aalto

Eevahenna Aalto (s. 11. elokuuta 1944 Helsinki) on suomalais-norjalainen tekstiilitaiteilija.
Aalto opiskeli tekstiilitaidetta Helsingissä Vapaassa Taidekoulussa 1966–1968 ja Kreeta Pohjanheimon tekstiilikoulussa 1966–1970, sekä Bergenin taideteollisuuskoulussa 1975–1976. Aallon teokset, kuten gobeliinit ja tekstiilit, perustuvat yksinkertaisiin muotoihin, kuten ympyröihin, neliöihin ja kolmioihin, luoden selkeitä rakenteita. Hänen tyylinsä on monikäyttöinen ja soveltuu erilaisiin tiloihin, yhdistäen konkreettisen estetiikan ja tarkkaan harkitut yksityiskohdat.
Aalto työskentelee talvisin Hammerfestissä Norjan studiossaan ja kesäisin Suomen kesästudiossaan. Hän on työskennellyt taiteilijana vuodesta 1970 alkaen, erikoistuen gobeliineihin (tekstiilitöihin) sekä akryyli- ja öljymaalaamiseen.
Aalto on saanut useita stipendejä ja palkintoja uransa aikana, kuten Hammerfestin kulttuuripalkinnon (2011), valtion matka- ja opiskelustipendin (2002) sekä työskentelystipendejä Voipaalan taidekeskuksesta (2001) ja Ingrid Lindbæck Langaards -rahastosta (1997–1999). Hän on myös saanut useita muita apurahoja, muun muassa Finnmarkin läänin työstipendin taiteilijoille (1992–1995), sekä useita ulkomaanmatkustustukia ja kulttuuristipendejä eri vuosilta.
Yrjö Vuolio

Yrjö Villiam Vuolio (vuoteen 1906 Willgrén, 8. joulukuuta 1888 Tampere – 2. syyskuuta 1948 Tampere) oli suomalainen voimistelija, joka kilpaili vuoden 1912 kesäolympialaisissa.
Vuolio edusti Tampereen Yritysstä ja oli Suomen olympiajoukkueessa. Hän osallistui telinevoimisteluun ja kilpaili miesten henkilökohtaisessa moniottelussa, mutta ei saanut sijoitusta, koska hän ei suorittanut kilpailua loppuun.
Libanonilainen keittiö

 Libanonilainen keittiö on saanut vaikutteita sekä idästä että lännestä. Vaikutteita on saatu historian aikana Egyptistä, Assyriasta, Kreikasta, Roomasta ja Osmanien valtakunnasta. Yhteisöllinen ruokailu on Libanonissa oleellinen osa sosiaalista kanssakäymistä. Aamiaisella syödään uunituoretta leipää ja maitokiisseliä sisältäviä leivonnaisia. Muuta aamiaisella tarjottavaa ovat jogurtti, juustot, kananmunat, oliivit ja muut kasvikset sekä juomista tee, kahvi tai mehu. Päivällinen aloitetaan meze-alkupaloilla, joista osa on kylmiä, osa lämpimiä. Leipä muodostaa suuren osan päivällisestä. Päivällisellä pääruoka muodostuu lampaan- tai kananlihasta tai kalasta sekä perunasta ja riisistä. Pääruoan jälkeen syödään tuoreita hedelmiä ennen varsinaista jälkiruokaa, joista yleisimpiä ovat pistaasijäärtelö ja baklawaleivokset. Libanonilaisessa keittiössä käytettyjä mausteseoksia on timjamimausteseos eli za'tar ja nelimauste, joka sisältää timjamin lisäksi sumakkia ja seesaminsiemeniä. Toinen yleinen mausteseos on nelimauste, joka sisältää muskottipähkinän ja kanelin lisäksi vaihtelevasti muita mausteita, joita voivat olla inkivääri, neilikka ja pippurit. Yleisiä ruoanlaitossa käytettyjä ruoka-aineksia ovat kikherneet, persilja, oliiviöljy ja valkosipuli. Libanonissa viljellään useita siirtomaa-aikana Ranskasta tulleita viinilajikkeita. Vahvoista alkoholijuomista yleisin on Arak, joka on aniksen makuista.
Éva Hibay

Éva Hibay (s. 31. tammikuuta 1955 Eger, Unkari) on suomalais-unkarilainen huilutaiteilija.
Hibay opiskeli musiikkia Budapestin Bartók Béla -konservatoriossa (1969–1972) ja myöhemmin Liszt Ferenc -musiikkikorkeakoulussa (1972–1977), valmistuen huilunsoiton ja kamarimusiikin taiteilijaopettajaksi vuonna 1977. Hän jatkoi opintojaan Ranskassa ja Itävallassa, opettajinaan mm. Alain Marion, Maxence Larrieau, Karlheinz Zöller ja Wolfgang Schultz.
Hibay toimi huilunsoiton opettajana Sibelius-Akatemiassa vuosina 1977–2001 ja päätoimisena opettajana vuodesta 1982. Hän myös opetti kamarimusiikkia ja musiikkipedagogiikkaa. Hän oli huilunsoiton opettajana Helsingin konservatoriossa ja monissa muissa musiikkioppilaitoksissa ympäri Suomea. Hän sai ARTISJUS-palkinnon vuonna 1986 unkarilaisen musiikin edistämisestä. Vuonna 1987 hän valmistui tulkiksi ja matkaoppaaksi ja on toiminut yli 20 vuotta myös oppaana, esitellen unkarilaisille ja ulkomaisille matkailijoille kotikaupunkiaan Egeriä sekä muita Unkarin alueita ja naapurimaita.
Hibaylla on laaja kokemus konsertoimisesta ja hän on esiintynyt useilla eri alustoilla, kuten Suomessa, Unkarissa, Belgiassa, Kreikassa ja Ranskassa. Hänen soittokokemustaan rajoitti kuitenkin vuonna 1997 tapahtunut auto-onnettomuus. Onnettomuuden jälkeen hän opiskeli käännöstä, tulkkausta ja opasti kulttuurimatkoja, mutta palasi musiikin pariin ja toimi myös psykologian ja neurologisen prosessoinnin alalla. Vuonna 2009 hän aloitti uudelleen opetuksen Sibelius-Akatemiassa ja Eszterházy Károly -korkeakoulussa Egrissä. Hän aloitti myös Body Mapping -opinnot, jotka keskittyvät instrumentin ergonomiaan ja soittajan kehon rooliin soitossa. Hän järjesti Body Mapping -kesäkursseja ja jatkoi opintojaan kansainvälisesti.
Euroopan kirkkojen siirtolaiskomissio

Euroopan kirkkojen siirtolaiskomissio (, lyh. CCME) on ekumeeninen organisaatio, joka edistää kirkkojen sitoutumista siirtolaisten, pakolaisten ja vähemmistöryhmien oikeuksien puolustamiseen Euroopassa. Se perustettiin vuonna 1964 ja sen tehtävänä on edistää kattavaa maahanmuuttopolitiikkaa sekä vastustaa rasismia ja muukalaisvihaa.
Järjestön jäseniä ovat anglikaaniset, ortodoksiset ja protestanttiset kirkot sekä ekumeeniset neuvostot sekä kirkkoihin liittyvät järjestöt. CCME:llä on tällä hetkellä 28 jäsentä ja 2 liitännäisjärjestöä 20 maassa eri puolilla Eurooppaa. Järjestöllä on läheiset yhteydet Euroopan kirkkojen konferenssiin ja Kirkkojen maailmanneuvostoon.
Euroopan kirkkojen siirtolaiskomissio toimii Brysselistä käsin vaikutustyönsä vahvistamiseksi ja yhteistyöetujen hyödyntämiseksi. Myös suomalaisia on mukana järjestön toiminnassa.
Katarsis (yhtye)

Katarsis on vuonna 2020 Vilnassa perustettu liettualainen vaihtoehtorock- ja post-punkyhtye. Sen muodostavat laulaja ja kitaristi Lukas Radzevičius, kitaristi Alanas Brasas, basisti Emilija Kandratavičiūtė ja rumpali Jokūbas Andriulis. Katarsis edusti Liettuaa kappaleella ”Tavo akys” vuoden 2025 Eurovision laulukilpailussa Baselissa.
Kaj Natri

Kaj Natri (s. 13. joulukuuta 1947 Lahti) on suomalainen entinen jalkapalloerotuomari. Hän toimi erotuomarina vuosina 1964–1994 ja oli myös kansainvälinen FIFA-erotuomari 1982–1993. Hän teki työuransa upseerina.
Natri pelasi pelasi jalkapalloa Lahden Reippaassa B-junioriksi saakka, jonka jälkeen hän ryhtyi erotuomariksi ja vihelsi ensimmäisen SM-sarjaottelunsa vuonna 1979. Natri tuomitsi urallaan yhteensä 169 Suomen miesten pääsarjan ottelua sekä 48 kansainvälistä ottelua, joista 7 oli A-maaotteluita. Lisäksi hän oli avustavana erotuomarina 35 kansainvälisessä ottelussa. Erotuomarin tehtävät jätettyään Natri toimi kansainvälisenä otteludelegaattina ja erotuomaritarkkailijana 1997–2019. Vuonna 2023 hänet palkittiin ansioistaan Suomen Palloliiton myöntämällä Captain’s Ball -palkinnolla ().
Suuri tonttufilmi

Suuri tonttufilmi (engl. "Gnomes") on yhdysvaltalainen animoitu televisioelokuva vuodelta 1980, joka perustuu Wil Huygenin kirjoittamaan ja Rien Poortvlietin kuvittamaan kirjaan "Suuri tonttukirja".
Suomessa elokuva on esitetty televisiossa YLE TV1:llä suomenkielisellä jälkiäänityksellä 29. marraskuuta 1981.
Kyle Alessandro

Kyle Alessandro Helgesen Villalobos (s. 10. maaliskuuta 2006 Levanger) on norjalainen laulaja ja lauluntekijä. Hän edusti Norjaa kappaleellaan ”Lighter” vuoden 2025 Eurovision laulukilpailussa Baselissa.
Varhaiselämä.
Alessandro syntyi 10. maaliskuuta 2006 Norjan Levangerissa ja varttui sekä Steinkjerissä että Trondheimissa. Hänen isänsä on espanjalainen ja äiti norjalainen.
Ura.
Vuonna 2017, olessaan 10-vuotias, Alessandro osallistui "Norske Talenter" -kykyjenetsintäkilpailun (norjalainen versio "Got Talent" -ohjelmaformaatista) 8. tuotantokaudelle, jonka lähetti norjalainen televisiokanava TV 2. Tämän jälkeen hän osallistui muun muassa "Allsång på Grensen" -yleislaulutapahtumaan (Norjan versio Ruotsin "Allsång på Skansenista") sekä julkaisi useita singlejä ja ensimmäisen studioalbuminsa "Første kapittel".
Vuonna 2023 Kyle Alessandro kilpaili Norjan euroviisukarsintana toimineessa Melodi Grand Prix -kilpailussa yhdessä Kristian Haugstøylin ja Magnus Winjumin kanssa osana "Umami Tsunami" -yhtyettä. Umami Tsunami eteni kilpailun finaaliin asti kappaleellaan "Geronimo", mutta sijoittui finaalissa viimeiselle sijalle. Kaksi vuotta myöhemmin Kyle Alessandro osallistui jälleen Norjan vuoden 2025 euroviisukarsintana toimineeseen Melodi Grand Prix -kilpailuun kappaleellaan "Lighter", jonka on kirjoittanut Kyle itse yhdessä ruotsalaisen tuottajan Adam Woodsin kanssa. 15. helmikuuta 2025 pidetyssä finaalissa Kyle Alessandro voitti kilpailun saaden eniten ääniä sekä kansainvälisiltä raadeilta että yleisöltä ja edusti näin ollen Norjaa vuoden 2025 Euroviisuissa Sveitsin Baselissa.
Run with U

Run with U () on azerbaidžanilaisen yhtyeen Mamagaman kappale. Se edusti Azerbaidžania Eurovision laulukilpailussa 2025. Kappale ei edennyt jatkoon ensimmäisestä semifinaalista, jossa se keräsi seitsemän pistettä ja sijoittui viimeiseksi.
Poison Cake

Poison Cake () on kroatialaisen laulaja Marko Bošnjakin kappale. Se voitti Kroatian vuoden 2025 euroviisukarsinnan "Dora 2025" ja edusti maata Eurovision laulukilpailussa 2025. 
Kappale sai ensimmäisessä semifinaalissa 28 pistettä sijoittuen kahdenneksitoista, ja täten karsiutui finaalsta.
Tetrahydrolinaloli

Tetrahydrolinaloli (C10H22O) on alkoholeihin ja terpenoideihin kuuluva orgaaninen yhdiste. Yhdistettä käytetään ainesosana hajusteissa.
Ominaisuudet, valmistus ja käyttö.
Huoneenlämpötilassa tetrahydrolinaloli on väritöntä nestettä. jonka kukkaismainen tuoksu on samankaltainen linalolin kanssa. Yhdiste liukenee hyvin muun muassa etanoliin ja hiilivetyihin. Tetrahydrolinaloli on kiraalinen yhdiste, ja sillä on R- ja S-enantiomeerit.
Tetrahydrolinalolia voidaan valmistaa pelkistämällä linalolia vedyttämällä. Toinen tapa on 6-metyylihept-5-en-2onin ja etyynin additioreaktiossa muodostuvan dihydrolinalolin vedytys.
Tetrahydrolinalolia käytetään ainesosana hajuvesissä, saippuoissa ja puhdistusaineissa. Kemiallisen stabiiliutensa vuoksi se sopii linalolia paremmin puhdistusaineiden hajusteeksi. Yhdisteestä valmistetaan myös tetrahydrolinalyyliasetaattia.
Shh (kappale)

Shh () on kyproslaisen laulajan Theo Evanin kappale. Se edusti Kyprosta vuoden 2025 Eurovision laulukilpailussa.
Kappale sai ensimmäisessä semifinaalissa 44 pistettä. Se sijoittui yhdenneksitoista eikä yltänyt finaaliin.
Josep Nuorela

Josep Nuorela (s. 19. kesäkuuta 2003) on suomalainen jalkapalloilija. Nuorela edustaa Veikkausliigassa pelaavaa Vaasan Palloseuraa. Pelipaikaltaan hän on puolustaja.
Seuraura.
Nuorela on turkulaisen FC Interin kasvatti. Hän pelasi seurassa A-poikiin asti. Vuonna 2018 Nuorela pääsi osaksi Suomen U19 maajoukkueleiriä, muttei pelannut maajoukkueelle pelejä. Nuorela ei pelannut Interille yhtään virallista ottelua miesten joukkueissa, pelaten vain kaksi harjoitusottelua.
Nuorela siirtyi Vaasan Palloseuraan samaan aikaan kun hänen isänsä aloitti seurassa apuvalmentajan sekä akatemiajoukkueen pääjalmentajan työn. Nuorela teki ammattilais debyyttinsä Ykkösessä kaudella 2021 hänen tultua penkiltä Turun Palloseuraa vastaan pelatussa pelissä. Nuorela sai VPS:n akatemiajoukkueessa suurempaa vastuuta ja hänet valittiin joukkueen vuoden pelaajaksi 2022. Nuorela teki Veikkausliiga debyyttinsä kaudella 2022 AC Oulua vastaan.
Nuorelalla on kokemusta Veikkausliigasta, Ykkösliigasta, Suomen Cupista ja UEFA Conference Leaguen karsinnoista. Kaudella 2024 hän pelasi mm. Veikkausliigan mestaruussarjassa, Suomen Cupissa ja Kolmosessa, ja teki yhden maalin Liigacupissa. Häntä ovat valmentaneet mm. Jussi Nuorela, Niko Valikainen ja Jukka Karjalainen.
Yksityiselämä.
Josep Nuorela on Vaasan Palloseuran päävalmentajan Jussi Nuorelan poika, sekä jalkapalloilija Luka Nuorelan vanhempi veli.
Lighter (kappale)

Lighter () on norjalaisen laulajan Kyle Alessandron kappale. Se voitti Norjan euroviisukarsinnan "Melodi Grand Prix 2025" ja edusti maata Eurovision laulukilpailussa 2025.
Lighter eteni jatkoon ensimmäisestä semifinaalista, kun se sai 82 pistettä ja sijoittui kahdeksanneksi. Finaalissa kappale sai 22 pistettä ammattiraadeilta ja 67 yleisöltä, minkä myötä se sijoittui 18. sijalle.
Kärsimyksen ongelma

Kärsimyksen ongelma () on C. S. Lewisin apologeettinen teos pahan ongelmasta vuodelta 1940.
Teos sai ilmestyessään hyvän vastaanoton. Sen selkeyden ja älykkyyden perusteella BBC kutsui Lewisin pitämään sarjan radiopuheita.
Sisällys:
Survivor (Pargin kappale)

Survivor () on armenialaisen laulajan Pargin kappale. Se voitti Armenian euroviisukarsinnan "Depi Evratesil 2025" ja edusti maata Eurovision laulukilpailussa 2025. Kappale eteni toisesta semifinaalista jatkoon saatuaan 51 pistettä. Finaalissa se sijoittui 20. sijalle, kun se sai 42 pistettä ammattiraadeilta ja 30 yleisöltä.
Lähteet.